Gjett hvor mange som stemte på Tadsjikistans diktator!
Tadsjikistans president har all grunn til å være fornøyd. Etter forrige valg i 2006 lovet han å innføre demokratiske reformer, og dette har nå gitt resultater. Rakhmon har nemlig gjort et valgskred, og øker oppslutningen med over syv prosent til hele 83,6 prosent. - Dermed har han nå den samme, brede folkelige støtte som sine kolleger i Kasakhstan, Usbekistan og Turkmenistan, sier Berit Lindeman i Den norske Helsingforskomité i en aldri så lite ironisk kommentar til VG. Sentral-Asia er nemlig en av verdens minst demokratiske regioner. I fjor var Tadsjikistan et av diktaturene som ikke ville ta inn Sacha Baron Cohens film «Diktatoren». Rakhmons fremste utfordrer, kommunisten Ismoil Talbakov, måtte nøye seg med 5 prosent, mens tre andre kandidater fikk enda lavere oppslutning.- Valget på president i Republikken Tadsjikistan ble holdt i strengt samsvar med loven. Det fulgte prinsippene for demokrati, var fritt og preget av fullt innsyn, sa valgkommisjonens leder Sjermukhammad Sjokhijon på en pressekonferanse i landets hovedstad Dusjanbe. Men vestlige land har ikke gitt noe valg i Tadsjikistan godkjent karakter siden den tidligere sovjetrepublikken ble selvstendig stat i 1991. Observatører fra Organisasjonen for sikkerhet og samarbeid i Europa OSSE legger fram en rapport om onsdagens valg senere torsdag, men det er ikke ventet å bli noen spesielt oppløftende lesning. - Dette er en demonstrasjon av de manglende politiske friheter i hele regionen. Hele valget er en prosess man gjennomgår, uten at dette har noe med valgfrihet å gjøre, sier Berit Lindeman i Den norske Helsingforskomité til VG.Emomali Rakhmon kom til makten i 1992, da Tadsjikistan var preget av politisk kaos som utviklet seg til en borgerkrig. Flesteparten av landets 7,5 millioner innbyggere lever i fattigdom, og sliter med kronisk mangel på energiforsyning. Ifølge amerikanske etterretningsrapporter som ble offentliggjort av Wikileaks, styrer Rakhmon landet sitt for sin personlige profitt, mens hans regjering er preget av nepotisme og korrupsjon, skriver The Guardian.
Riktig svar: 83,6 prosent, ifølge offisielle kilder. President Emomali Rakhmon (62) kan dermed ta fatt på sin fjerde sjuårsperiode.